A di gapa ka makuku go rotswe, mahihing a magolo bagolo go robetswe. A di gogoba ka losaka pele modisa a di bolotsa, tse di khunwana tsa maswi tsa itelekela Borwa tsa boleba. Ma- saitseweng a botshelo namane e tona ya tiro, sa itelekela ka naga sebata tshetlha ya dikgwa. Ka ba ka bua ke rokolotsa mathe madi a tswela boatleng sea a latswa se patlame se iketlile Sebata tlhetlha ya dikgwa. Yare masa –gosa waabo o eme ka dinao motse baba tsebe ntlha ba diutlwa ka tsoo pedi. Mongwe wa balatlha loleme a molatswa jaaka kgatsele, yare go utlwa Maseka-mpa Malatswa-thipa a kgosi ba rwala masa ka tlhogo go mo lere a tshela. E rile ba labile kgotla kwa moswate, sa bua pelo e uba Sebata-Tshetlha-Ya-Dipoa “banna ga kea lobona” go bona mophatho wa kgosi setswerere sa se okaoke sa opa moduduetso, Tilodi- Ya-Magaga Seaparankwe ya mowela godimo ka dipotso monna bua nnete, a bua a eme jaaka tlhomedi phate e mofisa marago a e hunele ka gore go ebuela lengopeng magakabe a go bona.